Halterofilii îl urăsc: Un bărbat din Teleorman susține că poate muta singur din loc o ambasadă

Zoom Halterofilii îl urăsc: Un bărbat din Teleorman susține că poate muta singur din loc o ambasadă

Nebun, impostor sau forță a naturii? Un bărbat din Teleorman care n-are antrenament sportiv, pentru că a lucrat toată viața la stat, susține că poate muta de unul singur Ambasada României din Tel Aviv, deși celelalte instituții și comunitatea internațională se împotrivesc. Insolitul personaj n-a plecat singur pe acest drum. El e ajutat și de asistenta lui, o femeie care crede că Pakistanul e-n Europa și care de asemenea n-are pregătire sportivă, deși s-a antrenat masiv în ultima perioadă, forțând limba română în toate modurile imaginabile.

”Vreau să demonstrez lumii întregi că, atunci când nu te pricepi la nimic, totul este posibil. Uitați-vă în ochii mei. Sunt în stare și să beau sodă caustică, pentru că nu știu ce este și ce efecte are asupra corpului uman”, a spus îndrăznețul teleormănean, care nu e la prima pățanie de acest fel.

Acum câțiva ani, el s-a ridicat singur de bretele și s-a pus într-o funcție importantă în statul român, deși are charisma unui portar de întreprindere și cultura generală a unui ajutor de portar de întreprindere.

Momentan, nu putem spune despre cine este vorba. Bărbatul din Teleorman ne-a spus că preferă să rămână anonim, iar noi îi vom respecta domnului Dragnea această dorință.